พระราชกฤษฎีกากำหนดวันเปิดทำการแผนกคดีเยาวชนและครอบครัวในศาลจังหวัดพระนครศรีอยุธยา ศาลจังหวัดพิษณุโลกและศาลจังหวัดนครศรีธรรมราช พ.ศ. 2537

พระราชกฤษฎีกา
พระราชกฤษฎีกา
กำหนดวันเปิดทำการแผนกคดีเยาวชนและครอบครัว
ในศาลจังหวัดพระนครศรีอยุธยา
ศาลจังหวัดพิษณุโลก
และศาลจังหวัดนครศรีธรรมราช
พ.ศ. ๒๕๓๗
 

ภูมิพลอดุลยเดช ป.ร.
ให้ไว้ ณ วันที่ ๑๙ ตุลาคม
พ.ศ. ๒๕๓๗
เป็นปีที่ ๔๙
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดวันเปิดทำการแผนกคดีเยาวชนและครอบครัวในศาลจังหวัดพระนครศรีอยุธยา
ศาลจังหวัดพิษณุโลก และศาลจังหวัดนครศรีธรรมราช เพื่อทำการพิจารณาพิพากษาคดีต่อไป

อาศัยอำนาจตามความในมาตรา
๑๗๕ ของรัฐธรรมนูญแห่งราชอาณาจักรไทย และมาตรา ๘ วรรคสองและวรรคสาม
แห่งพระราชบัญญัติจัดตั้งศาลเยาวชนและครอบครัวและวิธีพิจารณาคดีเยาวชนและครอบครัว
พ.ศ. ๒๕๓๔ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา
๑ พระราชกฤษฎีกานี้เรียกว่า พระราชกฤษฎีกากำหนดวันเปิดทำการแผนกคดีเยาวชนและครอบครัวในศาลจังหวัดพระนครศรีอยุธยา
ศาลจังหวัดพิษณุโลก และศาลจังหวัดนครศรีธรรมราช พ.ศ. ๒๕๓๗

มาตรา
๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา
๓ ให้เปิดทำการแผนกคดีเยาวชนและครอบครัวในศาลจังหวัดพระนครศรีอยุธยาและศาลจังหวัดพิษณุโลก
ตั้งแต่วันที่ ๒๔ ตุลาคม พ.ศ. ๒๕๓๗ เป็นต้นไป

มาตรา
๔
ให้เปิดทำการแผนกคดีเยาวชนและครอบครัวในศาลจังหวัดนครศรีธรรมราช
ตั้งแต่วันที่ ๒๔ ตุลาคม พ.ศ. ๒๕๓๗ เป็นต้นไป
และให้มีเขตอำนาจตลอดจังหวัดนครศรีธรรมราช

มาตรา
๕
ให้รัฐมนตรีว่าการกระทรวงยุติธรรมรักษาการตามพระราชกฤษฎีกานี้


ผู้รับสนองพระบรมราชโองการ
บัญญัติ บรรทัดฐาน
รองนายกรัฐมนตรี
หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ เนื่องจากจังหวัดพระนครศรีอยุธยา
จังหวัดพิษณุโลก และจังหวัดนครศรีธรรมราช
มีสถิติการกระทำความผิดของเด็กและเยาวชนและคดีครอบครัวในแต่ละปีมีจำนวนเพิ่มมากขึ้น
แต่ละจังหวัดดังกล่าวยังไม่มีการจัดตั้งศาลที่มีอำนาจพิจารณาพิพากษาคดีเยาวชนและครอบครัวขึ้นไว้โดยเฉพาะ
ทำให้การดำเนินคดีเกี่ยวกับการกระทำความผิดของเด็กและเยาวชนและคดีครอบครัวต้องกระทำในศาลจังหวัด
ซึ่งทำให้เด็กและเยาวชนผู้ถูกดำเนินคดีมิได้รับประโยชน์จากการคุ้มครองสิทธิตามกฎหมายว่าด้วยวิธีพิจารณาคดีเยาวชนและครอบครัว
สมควรเปิดทำการแผนกคดีเยาวชนและครอบครัวในศาลจังหวัดพระนครศรีอยุธยา
ศาลจังหวัดพิษณุโลกและศาลจังหวัดนครศรีธรรมราช
เพื่อทำหน้าที่พิจารณาพิพากษาคดีเยาวชนและครอบครัว ตั้งแต่วันที่ ๒๔ ตุลาคม พ.ศ.
๒๕๓๗ เป็นต้นไป
และกำหนดเขตอำนาจของแผนกคดีเยาวชนและครอบครัวในศาลจังหวัดนครศรีธรรมราชไว้ในพระราชกฤษฎีกาด้วย
และโดยที่มาตรา ๘ วรรคสองและวรรคสาม แห่งพระราชบัญญัติจัดตั้งศาลเยาวชนและครอบครัวและวิธีพิจารณาคดีเยาวชนและครอบครัว
พ.ศ. ๒๕๓๔ บัญญัติว่า
แผนกคดีเยาวชนและครอบครัวในศาลจังหวัดใดจะเปิดทำการเมื่อใดให้ประกาศโดยพระราชกฤษฎีกา
และสำหรับจังหวัดที่มีศาลจังหวัดมากกว่าหนึ่งศาลถ้าจะให้แผนกคดีเยาวชนและครอบครัวในศาลจังหวัดที่เปิดทำการมีเขตอำนาจตลอดท้องที่ที่อยู่ในเขตอำนาจของศาลจังหวัดที่ยังไม่ทำการแผนกคดีเยาวชนและครอบครัว
ก็ให้ระบุเขตอำนาจดังกล่าวไว้ในพระราชกฤษฎีกาด้วย จึงจำเป็นต้องตราพระราชกฤษฎีกานี้










สุกัญญา/พิมพ์
๘ พฤศจิกายน ๒๕๕๓

ปริญสินีย์/ผู้จัดทำ
๙ พฤศจิกายน ๒๕๕๓

นฤดล/ผู้ตรวจ
๒ ธันวาคม ๒๕๕๓


[๑] ราชกิจจานุเบกษา
เล่ม ๑๑๑/ตอนที่ ๔๗ ก/หน้า ๔/๒๑ ตุลาคม ๒๕๓๗